‘Jhb skut taxi’s om wet en orde te handhaaf’Herman Mashaba, burgemeester van die Johannesburg-metro, by een van die taxi’s wat geskut is. Foto: ANA Herman Mashaba, burgemeester van die Johannesburg-metro, sê die stad teiken nie net minibustaxi’s met sy Buya Mthetho-veldtog nie, maar alle voertuie om wet en orde toe te pas. Dit volg nadat duisende pendelaars Maandag gestrand gelaat is toe taxibestuurders in die stad uit protes teen die skut van hul voertuie begin staak het. Mashaba het Dinsdag die media genooi om die onpadwaardige voertuie wat sedert die begin van die jaar deur die Johannesburg-metropolisie (JMPD) geskut is, by sy perseel in Wemmer te gaan besigtig. Hy het tydens die geleentheid gesê dit is belangrik dat alle padgebruikers die padreëls gehoorsaam. “Buya Mthetho is nie ŉ aanslag wat spesifiek op taxibestuurders gerig is nie, maar alle onpadwaardige voertuie op die paaie,” het Mashaba gesê. Meer as 500 onpadwaardige, onwettige en ongelisensieerde minibustaxi’s is sedert die begin van die jaar reg oor die stad onder die vaandel van Buya Mthetho geskut. Sowat 60 onwettige klein vragmotors is ook geskut. Mashaba het een van die taxi’s uitgewys wat ŉ Kaapstad-nommerplaat het, maar ŉ lisensieskyf van Malawi het. Volgens die JMPD is van die taxi’s wat geskut is, in ŉ baie swak toestand en het van die voertuie lisensieskywe wat reeds in 2012 verval het. Ander het koerantuitknipsels as foplisensieskywe gebruik. Taxibase van 11 geaffilieerde taxiverenigings het Maandag aan die staking deelgeneem, waarna hulle die metro ŉ week tyd gegee het om op hul griewe te reageer. Die verenigings dreig om ŉ nasionale staking van stapel te stuur as owerhede nie positief op hul eise reageer nie. Rdl. Michael Sun, die burgemeesterskomiteelid vir openbare veiligheid, het die staking egter veroordeel en gesê die JMPD sal nie deur taxiverenigings “geboelie” word om wetteloosheid toe te laat nie. “Ons sal ons nie aan wetteloosheid oorgee nie. Onwettige, onvoldoende en onverantwoordelike diensverskaffers kan nie verwag dat ons wegkyk terwyl hulle met die lewe van pendelaars en ander motoriste speel nie. Ons sal beslis nie geboelie word deur enkelinge wat wettelose optrede wil bevorder nie,” het Sun gesê. Hy het gesê die JMPD sal voortgaan met sy wetstoepassingspogings en om alle voertuie te skut wat nie aan wetgewing voldoen nie.